Video: Ellen Pakkies se lokprent bekendgestel | Maroela Media
Jill Levenberg (regs) en Ellen Pakkies. (Foto: Verskaf)
Nadat sy in 2007 aangekla is vir die moord op haar dwelmverslaafde seun, Abie, het Ellen Pakkies se opspraakwekkende verhaal die aandag van mense reg oor die wêreld getrek.
Dié misdaaddrama het reeds oorsee opslae gemaak nadat dit in Januarie vanjaar amptelik gekies is om by die Rotterdamse Internasionale Rolprentfees in Nederland vertoon te word en is ook in Mei vanjaar gekies om deel te wees van die 44ste jaarlikse Seattle Internasionale Rolprentfees in die VSA.
Die rolprent, wat in die innerlike psige delf van 'n familie wat deur dwelms vernietig word in een van die gevaarlikste plaaslike gemeenskappe, is baie goed ontvang by die fees.
"Wanneer jy die rolprent kyk, besef jy dat Ellen nie 'n bose of kwaadwillige mens is nie. Jy begin verstaan hoekom sy gedoen het wat sy het," skryf die webwerf Film and Television Business, wat die rolprent met vyf sterre bekroon het.
"Sy is 'n ma, wat lief was vir haar seun, maar hom ongelukkig nie kon help nie. Al die akteurs vertolk hulle rolle puik en jy sal 'n hele stroom van emosies op een slag ervaar. 'n Fenominale stuk kuns, wat jou lewe sal verander."
The Stranger se Sean Nelson meen dat die fliek insae gee oor die ekonomiese omstandighede wat veroorsaak het dat Pakkies se seun verslaaf geraak het aan tik asook die ongelykhede wat in die strafregproses bestaan. "Dit is nie 'n maklike fliek om te kyk of na die tyd te vergeet nie."
Daryne Joshua, bekroonde regisseur wat bekend is vir sy suksesvolle debuutfilm, Noem my Skollie, was saam met vervaardigers Schalk-Willem Burger en Paulo Areal aan die stuur van hierdie indrukwekkende produksie.
Die draaiboek is deur Amy Jephta geskep met die hulp van die regte Ellen Pakkies se insette. Laasgenoemde het ook baie gehelp om die tonele in die fliek, wat in haar huis geskiet is, so outentiek as moontlik te herskep.
"Ons hoop dat 'n invloedryke persoon die fliek sal sien en 'n betekenisvolle verskil in sulke gemeenskappe sal maak. Verfilming het in Lavender Hill in Ellen se huis, waar die moord gepleeg is, plaasgevind en ons het uit ons pad uit gegaan om vir die kyker die regte wêreld waarin hierdie vrou gewoon het en steeds woon te wys," sê Burger.
Buiten vir die indrukwekkende span agter die rolprent, spog dit ook met 'n sterbelaaide rolverdeling en lof stroom in vir dié groep akteurs wat hulle so skitterend van hulle taak kwyt.
Jill Levenberg, wat al verskeie rolle gehad het in films en televisiereekse soos Genadekans, Noem my Skollie, Leemte, While You Weren't Looking, Abraham, Bekkies gevind, As ek huistoe kom, Fluit-Fluit, Atlas, Uitvlucht en die gewilde kykNET-sepie, Suidooster, is briljant in die hoofrol van Ellen Pakkies en het baie navorsing en moeite gedoen om haar vertolking so eg en eerlik as moontlik te benader.
Ellen, Die Ellen Pakkies Storie word op 7 September in fliekteaters landswyd uitgereik.
Die hartseer lewe wat so baie ouers op die Kaapse Vlakte (en elders) elke dag ervaar. Ek hoop 'Die Ellen Pakkies Storie' word wêreldwyd versprei en is 'n groot sukses sodat Ellen se stryd dalk iewers geweld, misdaad en sterftes kan verhoed. O ja, en maak tog asseblief ook seker dat oud-president Thabo Mbeki dit te siene kry …